
AVIZ

asupra propunerii legislative pentru modificarea art. 286¹ şi 286² din Legea nr. 297/2004 privind piaţa de capital
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea art. 286¹ şi 286² din Legea nr. 297/2004 privind piaţa de capital,  trimisă cu adresa nr. Pl.x. 393 din 14 mai 2007, înregistrată  cu  nr.31/625 din 15 mai 2007.

În conformitate cu prevederile art. 75 alin. (1) din Constituţia României, republicată, şi ale art. 92 alin. (9) pct. 2 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

Potrivit prevederilor art.61 din Regulamentul Camerei Deputaţilor, repubicat, Comisia a dezbătut iniţiativa legislativă supusă avizării,  în şedinţa din 30 mai 2007.  

Membrii comisiei au examinat iniţiativa legislativă supusă avizării, expunerea de motive, avizul favorabil al Consiliului Legislativ,  cu observaţii şi propuneri, transmis cu nr. 56/16.01.2007, precum şi punctul de vedere al Guvernului, transmis cu nr. 371 din 09.02.2007, prin care acesta nu susţine adoptarea iniţiativei  legislative mai sus menţionată în forma prezentată.
În cadrul dezbaterilor, membrii Comisiei au apreciat că această iniţiativă legislativă, ce prevede ridicarea pragului de la  1% la 5% din capitalul social al societăţilor de investiţii financiare pe care îl poate dobândi cu orice titlu sau îl poate deţine orice persoană „singură ori împreună cu persoanele cu care acţionează concertat”,  ar genera fluctuaţii mult prea mari, într-un interval de timp foarte scurt,  asupra cursului acţiunilor Societăţilor de Investiţii Financiare. Totodată, s-a subliniat şi faptul că eliminarea obligaţiei de informare a societăţii, a Comisiei Naţionale a Valorilor Mobiliare şi a pieţei reglementate ar fi în detrimentul principiului transparenţei pieţelor reglementate. 
În urma dezbaterilor, Comisia a hotărât, cu unanimitate de voturi, avizarea negativă a iniţiativei legislative. 

În raport de obiectul şi conţinutul său, propunerea legislativă face parte din categoria legilor organice.

